Gavumenti ekkirizza ekivvulu kya Nyegenyege bbiri abiri mu esatu – kya kusitula bizineesi n’ebyobulambuzi. Gavumenti n’olukiiko olukulembera munisipaali y’e Jinja bakkirizza ekivvulu ekimanyiddwa nga nyegenyege okuddamu okutegekebwa mu bitundu by’e Jinja, newankubadde nga Bannayuganda abamu bakivumirira nti kisiga obuseegu. Omwaka gwa bbiri abiri mu ebiri ekivvulu kino kyaliko okusika omuguwa wakati wa paalamenti n’essiga lya gavumenti effuzi, nga paalamenti egamba nti kisiga obuseegu, so nga gavumenti egamba nti kisobola okuluŋŋamizibwa kubanga kireeta ensimbi n’okusikiriza obulambuzi. Oluvannyuma lw’okuyisa etteeka erikugira omukwano ogw’ebikuukujju, waaliwo ebigambibwa nti ekivvulu kino kigenda kutwalibwa mu Kenya, nga waliwo abagamba nti etteeka ligenderedde kulemesa bantu kwenyigira mu kivvulu kino, ekintu abateesiteesi baakyo kye bawakanyizza. Ekivvulu kya Nyegenyege bbiri abiri mu esatu kya kutandika okuva nga mwenda okutuusa nga kkumi na bbiri Ogwekkuminoogumu. Kya kuyindira mu bwagaagavu bw’ettaka lya yiika amakumi ataano, eririraanye ekibangirizi ky’omwoleso gw’ebyobulimi e Jinja, embalama z’omugga Kiyira ne ku Source Gardens. Meeya w’e Jinja, Kasolo Peter agambye nti ekivvulu kino omwaka oguwedde kyetabwamu abantu abasoba mu mutwalo gumu n’ekitundu nga mu bo omutwalo gumu baali Bannayuganda, enkumi ssatu baali bannansi b’e Kenya n’abalala enkumi bbiri baava mu mawanga amalala ag’Abazungu era nti kyayambako okutumbula bizineesi n’ebyenfuna bya Bannayuganda bangi.